— Мне было б нецікава працаваць, напрыклад, у Ліцэі БДУ. Хоць гэта, безумоўна, проста геніяльная ўстанова, там выкладчыкі сусветнага ўзроўню — я сам там вучыўся, — працягвае Сяргей Сяргеевіч. — Але зараз працаваць там мне было б нецікава, бо там усе вучні першапачаткова нацэлены на вучобу. Што я магу ім даць? Спіс літаратуры? Яны і без мяне справяцца. А працэс ад таго моманту, калі вучню да маёй літаратуры не было ніякай справы, да таго, як ён пачынае чытаць і штосьці адказваць, — гэта самае цікавае. Гэты шлях куды больш каштоўны…